Хәлил белән Галия(бану) ник кавышмый?

	Сәер дә хис инде бу мәхәббәт! Хис дип матурлап әйтү генә ич, мәхәббәт – психик халәт, тайпылыш, чир ул дип тә әйтәләр. Бу фикер белән килешми дә мөмкин түгел. Мәхәббәт, һәрбер психик авыру кебек үк, дәвага бик авыр бирелә, күңелгә тирән җәрәхәт сала, кешенең үз-үзен тотышы, гомумән, язмышы белән идарә итә. 	 Акыл белән дуслыгы юк, ник дисәң, гашыйк-мескен башын югалтып яраткан кешенең сыңар кимчелеген дә әйтә алмый, ул аны тәмам идеальләштерә, беркем сүзенә дә колак салмый. Әмма адәми затка гашыйк булу мөмкинлеге бирелгән икән, аны бөек, илаһи бер бүләк итеп кабул итәргә кирәк. Мәхәббәтсез яшәүнең бер кызыгы да булмас иде. Шунысы кызганыч, әлеге хис әллә ничәгә төрләнеп-тармакланып бетә шул. Тарихка, классик әдәбиятка күз салсаң, җавапсыз, берьяклы, бәхетсез мәхәббәт үрнәкләре тулып ята: Ромео-Джульетта, Отелло-Дездемона, Хәлил-Галиябану, Йосыф-Зөләйха. Бик күп кинофильмнар сюжетына да салына мәхәббәт фаҗигаләре. Әле менә Яңа ел яллары вакытында “Серафима прекрасная” кинофильмын кабатлап күрсәттеләр. Беренче тапкырын бик тәэсирләнеп караган идек, быел, ара-тирә күз салгалап кына алсам да, ачуны чыгарды бу “сабын”лы кино. Кабат карагач, тоташ “ляп”лары күзгә ныграк ташлана, сюжетында чекрәеп торган ахмаклыклар күп. Боларыннан көлми чыдарлык түгел. Төп герой – Серафима уңай образ буларак бирелә. Янган ызбага керә, чабып барган атны туктата торган марҗа хатын-кызларының җыелма образы, ягъни. Кечкенәдән ятимлеккә дучар ителгән кыз авылдашы Викторга үлеп гашыйк. Әмма төксе карашлы, аракы эчәргә авызы шапылдап торган егетнең күңеле башкада. Әлбәттә, тамашачы тулаем Серафима ягында: “Әнә, нинди ипле, эшчән кыз бит, юкса. Ниемә дип шул җилбәзәк кызга гашыйктыр бу Витя!” – дип өтәләнгәндер телевизор каршындагы миллионлаган ханым-әбиләр. 
	---	
Татарстан яшьләре

	№ --- | 16.02.2016	


